 

**בבית הדין הצבאי המחוזי**

**במחוז שיפוטי צפון**

**בפני השופטת: סא"ל סיגל טורג'מן חזן**

**בעניין: התובע הצבאי (ע"י ב"כ, קמ"ש תהל ברון וקמ"ש ליטל הרטמן)**

**נגד**

**הנאשם: ח/XXX רב"ט ע' ל' (ע"י ב"כ, סגן עדן שאקי)**

**הכרעת-דין**

על פי הודאתו מורשע הנאשם בעבירה של החזקה בסם מסוכן, לפי סעיף 7 (א) + (ג) סיפא לפקודת הסמים המסוכנים [נוסח חדש], התשל"ג-1973, בהתאם לכתב האישום ולפרטים הנוספים.

**ניתנה היום, כ"ח באדר התשפ"ג, 21.03.2023, והודעה בפומבי ובמעמד הצדדים.**

**\_\_\_\_\_\_\_\_\_\_\_**

**שופטת**

**גזר-דין**

הנאשם הורשע על פי הודאתו בעבירה של החזקת סם מסוכן בגין כך שעובר ליום 13.03.2023 במקומות שונים ובגדוד יחידתו החזיק בשרידי סם מסוכן מסוג קנאביס בתיקו האישי. באותו יום נעצר.

הנאשם התגייס לשירות ביום 25.10.2021 ומשרת כנהג משא כבד.

נוכח רצונו של הנאשם ליטול אחריות על מעשיו ולחזור לשירות תקין, הגיעו הצדדים להסכמות כבר בדיון הראשון, אשר מתחשבות בוויתור על טענות ראייתיות משמעותיות, בנסיבותיו האישיות ובתקופת החגים. על אף קולת ההסדר שהוצג, מציג הוא איזון בין עונש המאסר למשך פסילת הרישיונות, על כן מצאתי אותו ברוח החגים כהסדר ראוי אותו ניתן לאשר.

**על הנאשם נגזרים, אפוא, העונשים הבאים:**

1. **ארבעה עשר (14) ימי מאסר לריצוי בפועל, שיימנו החל ביום מעצרו.**
2. **עונש מאסר מותנה בן שלושה (3) חודשים למשך שלוש (3) שנים, שלא יעבור עבירה לפי פקודת הסמים המסוכנים [נוסח חדש], התשל"ג-1973.**
3. **עונש מאסר מותנה בן שלושים (30) ימים למשך שנתיים (2), לבל יעבור עבירה לפי סעיף 127א+250א לחוק השיפוט הצבאי, התשט"ו-1955 או עבירה של אי קיום הוראות לפי סעיף 133 לחוק השיפוט הצבאי, אם יעבור עבירה לפי פקודת מטכ"ל 33.0220, למעט בגין שתיית משקה משכר.**
4. **שמונים ותשעה (89) ימי פסילה מלקבל ומלהחזיק רישיונות נהיגה צבאיים החל מיום סיום ריצוי עונש המאסר. במועד זה יפקיד הנאשם את רישיונותיו הצבאיים בסמכות רישוי צה"ל. הובהר והוסבר לנאשם כי הוא יהיה פסול מקבלת או החזקת רישיונות מיום סיום ריצוי עונש המאסר, ואולם מניין הפסילה יחל להימנות רק ממועד הפקדת הרישיונות בפועל.**
5. **הורדה לדרגת טוראי.**

**זכות ערעור כחוק.**

**ניתן היום, כ"ח באדר התשפ"ג, 21.03.2023, והודע בפומבי ובמעמד הצדדים.**

**\_\_\_\_\_\_\_\_\_\_\_\_\_**

**שופטת**

**נערך על ידי א.ל**

**בתאריך 29.03.2023**

**חתימת המגיה: סגן שיר בן-ארמון**